钦定古今图书集成/历象汇编/历法典/第059卷 > 图
## 钦定古今图书集成/历象汇编/历法典/第059卷 > 图

而后两线所作角必大于相对角如图甲乙为太阳之径丙为目从远视之丁亦为目从近视之此所谓内外两三角形也今先以线论因内形之甲丁乙丁两腰小于相对之甲丙乙丙两腰则所作丁角比相对之丙角亦近于共用之

甲乙底近则见大，故丁目视甲乙日径，必见大于丙
目所视之甲乙径也。次以角论，因内两线所作丁角，
大于相对丙角，则此内角所对线，亦似大于外角所
对线，而丁目所见之甲乙，大于丙目所见之甲乙也。
此太阳视径不同之缘也。

求太阳实体之大苐谷，设最高、最庳之中处，得其距
地一千一百五十。地半径全数十万。其半径一十五
分三十秒，得正弦四百五十一。以三率算法推其全
径，得地之全径五又七十五之一十四，如三百八十
九与七十五也。又以其径与其周之比例，得太阳体
之立方五千八百八十六万三千八百六十九，地球
之立方四十二万一千八百七十五，其终数得一百
四十弱，为太阳大于地之倍数也。此其“照月、照地生
角体锐景”之原也。

《景之作用》第四。〈凡三章。〉

月与地，若各以其景相酬报然。如月望，则地景隔日
光，令月不受照，有时失满光，有时全失光也。至月朔，
则月体隔日光，令地不受照，有处射满景，有处留少
光而已。《说三章》。

一曰月食于地景

月食在望，缘日月相对，其理明矣。独谓暗虚为地景
者，或致疑焉。今解之，月对日受光，藉非日月之间有
不通光之实体为其映蔽，则何繇阻日光之直照？若
天体及空中之火，空中之气，皆通明透彻，不能作障，
使月失光也。即金水二星亦是实体，有时居日月之
间，然其景俱不及地，况能过地及月乎？则知能掩月
者，惟有地体。一面受光，一面射景。而月体为借光之
物，入此景中，无能不食，半进而半食矣，全进而全食
矣。

二曰“日食” 者，月掩之。

《恒》言“月在内，去人近，日在外，去人远，故定朔时月体
能掩日光是已。第金水二星亦皆时在日内，又皆不
通光之实体，水星虽小，金星则大于月也，何独月能
食日乎？”曰：“二星虽有时在日内，则去人甚远。远则视
径见小，不能掩日百分之一二，而日光甚盛，所亏百
之一二，非目力所及。且二星比月去日更近，所出锐”
角之景更短，不能及地面也。若月体之大，虽不及太
白，而去地甚近，去日甚远，一指足蔽泰山，又何疑乎？
由此言之，求一实不通光之体全掩日体者，惟月为
能。又自西而东，不及三十日而周其行度，较于诸天
最为疾速。故每望定朔，皆同经度，皆能有食。其不食
者，繇距度不及交耳。

三曰：“因景之径，生多变易。”

“月以距度广狭为食分多寡：一因去交有远有近，去
黄道中线有正有偏，一因入地景有浅有深故也。”今论其全食者，而大小迟疾，犹多变易，曾非一定。盖日
在自行本天，月在小轮，相距远近往往不等。日距月
近，较距远时更照月体之多，分从月体出景更短，其
景至地更小，则日虽全食，月体见小历时亦速也。日
与地亦然。以两体相距之远近为地景之大小。使月
食时入于地景，在其近末之锐分，则暗虚之体见小，
食分少，历时速。皆因三体之相距远近以生大小迟
疾。地景、月景皆无一定之径，致令随时变易如此。
若月景、地景二径之小大又自不等。故日食尽于食
既而月，则食既以后尚有既内馀分。盖地景大于月
景，故两食皆全，其亏复迟疾，无能不异矣。又月食天
下皆同，日食则否。日食则此地速，彼地迟，此地见多，
彼地见少，此地见偏南，彼地见偏北，无不异也。月食
则凡居地面者，目所共见，其食分大小同，亏复迟疾
同，经历时刻同。唯所居不同子午线者，则见食之时
刻先后不同耳。盖月一入景，失去借光，更无处可见
其光也。又概论天下日食，应多于月食，为二径折半，
其近交时，加以南北视差，易相逮及。故论一方，则日
食应少于月食，为月食共见，日食因地故。〈见后卷详之〉

《月在景之光色》第五。〈凡三章。〉

月既暗体，当全食时，一入地景，遂应失其借光，非复
人目可见也。盖可见之物，悉无原光，必借外光以显
其象，无外光即无从见，有此物，安从更显物色乎？今
月居厚景，尚有微光可见，更发色象，或赤色、或青黑
色、或杂色，此何从生？今略解之，凡三章。

一曰：“月不独食于地景。”

论“通光者有二体：一谓物象遇甚澈之体易于通射，
比于发象元处更加透明，则形若开而散焉。一谓物
象遇次澈之体难于通射，比于发象元处少杂昏暗，
则形若敛而聚焉。其遇甚澈者，如舟用篙橹，半在水
中，发象上出，出于水面，所遇空明气之光，甚澈之体
也，则其象散而斜射，视之若曲焉。其遇次澈者，如太”
阳入地平下，其光照地旁，本宜直上，乃所遇清蒙之
气，次澈之体也，则其象合聚而射于地面。凡地平以
上皆得其次光，为“朦胧”焉。〈即昧爽黄昏亦曰晨昏〉此两者皆以
一物经繇两体，其势曲折，皆谓之“折照。”